**Kaldejska katolička crkva** ili **Kaldejska babilonska crkva** (arapski: ܥܕܬܐ ܟܠܕܝܬܐ ܩܬܘܠܝܩܝܬܐ‎ [*itha kaldetha kathuliketha*]) je jedna od istočnih katoličkih crkava istočnog obreda, raširena po Iraku, Iranu, Libanonu, Siriji i Turskoj (i još nekim zemljama), trajno ujedinjena s Katoličkom crkvom od 1830. a povremeno još od 1552. 

Njen današnji patrijarh je *Emanuel III. Deli* izabran 2003, ima nekih 500 000 vjernika a to su ponajviše ljudi kaldejskog porijekla, a sjedište joj je u Bagdadu.

Najpoznatiji pripadnik te crkve je Tarik Aziz, bivši ministar vanjskih poslova u vladi Sadama Huseina.

Historija nastanka Kaldejske crkve
----------------------------------

Kršćanstvo u Mezopotamiji i Perziji datira još od kraja 2. vijeka. Prethalkedonske crkve Bliskog istoka prihvatile su nestorijanstvo u 5. vijeku, herezu koja je tvrdila da je Isus postojao kao dvostruka ličnost - Isus čovjek i Isus Sin Božji. One su napredovale i širile se po Kini, sve do mongolskih stepa, i duž indijske Malabarske obale, taj progres trajao je do 14. vijeka, kad je mongolski vođa Timur potpuno uništio sve Drevnoistočne crkve istočno od Iraka, osim one u Indiji. 

Još od početka 13. vijeka brojni katolički redovnici prije svega dominikanci i franjevci, bili su aktivni među vjernicima Asirijske istočne crkve, oni su uspjevali preobratiti tek pokojeg prelata i uspostaviti privremena jedinstva sa pojedinim zajednicama. 
Sredinom 15. vijeka u Asirijskoj crkvi zavladao je običaj da se položaj patrijarha porodično nasljeđuje. 

Kad je na taj način izabran novi patrijarh - 1552. jedna grupa nezadovoljih episkopa odbila ga je prihvatiti, pa su se organizirali i izabrali dotadašnjeg manastirskog igumana **Juhanana Sulaku** kao svog patrijarha i poslali ga u Rim da zatraži pomoć i uniiju sa Katoličkom crkvom. Početkom 1553. papa Julije III proglasio ga je patrijarhom Kaldejaca pod imenom *Simon VIII* i nakon toga 9. aprila 1553. titularnim biskupom Bazilike sv. Petra. 

Novi patrijarh vratio se u domovinu krajem 1553. i počeo provoditi reforme, ali je naišao na žestok otpor naročito od strane sirijskog partijarha. Tako da ga je amadijski paša uhapsio i nakraju ubio u januaru 1555. 

Unije sa Vatikanom obnavljane su 1672. 1771. i 1778. ali su i raskidane sve do - 1830. kad je uspostavljeno čvrsto jedinstvo koje traje do današnjih dana. Tako da od 1830. do danas postoji neprekinuta linija *babilonskih patrijarha*. Prva rezidencija kaldejskih patrijarha bio je manastir Rabban Hormizd na sjeveru Iraka, zatim je preseljena u Mosul, te konačno u Bagdad gdje je i danas sjedište čitave *Kaldejske katoličke crkve*. 

Pored *Bagdadske patrijaršije*, postoje još četiri arhiepiskopije u Basri, Kirkuku, Teheranu i Urmiji (spojena sa Salmasom) i sedam eparhija u Alepu, Alkašu, Amadiji, Akri, Bejrutu, Mosulu i Zahu). 

Kaldejci se drže drevne liturgije prethalkedonske crkve po tradiciji svojih svetaca Fadeja i Maria.

Povezano
--------

* Asirijska crkva Istoka
* Sirijska katolička crkva

Izvori
------

1. 1 2 3 4  „*Chaldean Catholic Church*" (engleski). Encyclopædia Britannica. Pristupljeno 19. 09. 2013.
2. 1 2 3 4  „*The Chaldean Catholic Church*" (engleski). Catholic Near East Welfare Association. Arhivirano iz originala na datum 2014-02-25. Pristupljeno 19. 09. 2013.

Vanjske veze
------------

***Kaldejska katolička crkva*** na Wikimedijinoj ostavi

* *The Chaldean Catholic Church* Arhivirano 2014-02-25 na Wayback Machine-u (`en`)